Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta’ Aġġustament għall-Globalizzazzjoni f’konformità mal-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (applikazzjoni FEG/2011/018 ES/ País Vasco Productos metálicos minn Spanja) /* COM/2012/0620 final */





MEMORANDUM TA' SPJEGAZZJONI Il-Punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[1] jipprovdi għall-mobilizzazzjoni tal-Fond Ewropew ta' Aġġustament għall-Globalizzazzjoni (FEG) permezz ta' mekkaniżmu ta' flessibbiltà, bil-limitu massimu annwali ta' EUR 500 miljun minbarra l-intestaturi rilevanti tal-qafas finanzjarju. Ir-regoli applikabbli għall-kontribuzzjoni mill-FEG huma stipulati fir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[2]. Fit-28 ta’ Diċembru 2011, Spanja ressqet l-applikazzjoni EGF/2011/018 ES/País Vasco Productos metálicos għal kontribuzzjoni finanzjarja mill-FEG, wara sensji f'423 intrapriża li joperaw fis-settur tan-NACE Reviżjoni 2 Diviżjoni 25 (Manifattura ta’ prodotti tal-metall iffabbrikat, ħlief għal makkinarju u tagħmir)[3] fir-reġjun NUTS II ta' País Vasco (ES21) fi Spanja. Wara analiżi bir-reqqa ta' din l-applikazzjoni, il-Kummissjoni kkonkludiet b'konformità mal-Artikolu 10 tar-Regolament (KE) Nru 1927/2006 li l-kundizzjonijiet għal kontribuzzjoni finanzjarja skont dan ir-Regolament, intlaħqu. TAQSIRA TAL-APPLIKAZZJONI U ANALIŻI Dejta ewlenija: || Nru ta' Referenza tal-FEG || FEG/2011/018 Stat Membru || Spanja Artikolu 2 || (b) Intrapriżi kkonċernati || 423 Reġjun NUTS II || País Vasco (ES21) Diviżjoni tan-NACE Reviżjoni 2 || 25 (Manifattura ta' prodotti tal-metall iffabbrikat, għajr makkinarju u tagħmir) Perjodu ta’ referenza || 22.1.2011 – 22.10.2011 Id-data tal-bidu għas-servizzi personalizzati || 19.3.2012 Data tal-applikazzjoni || 28.12.2011 Sensji matul il-perjodu ta' referenza || 1 106 Ħaddiema ssensjati li mistennija jipparteċipaw fil-miżuri || 500 Nefqa għas-servizzi personalizzati (EUR) || 1 870 000 In-nefqa għall-implimentazzjoni tal-FEG[4] (EUR) || 129 300 Nefqa għall-implimentazzjoni tal-FEG (%) || 6,47 Baġit totali (EUR) || 1 999 300 Kontribuzzjoni tal-FEG (65 %) (EUR) || 1 299 545 1. L-applikazzjoni tressqet quddiem il-Kummissjoni fit-28 ta' Diċembru 2011 u ġiet supplimentata b'tagħrif addizzjonali sal-5 ta’ Settembru 2012. 2. L-applikazzjoni tissodisfa l-kundizzjonijiet għat-tħaddim tal-FEG kif stabbilit fl-Artikolu 2(b) tar-Regolament (KE) Nru 1927/2006, u ġiet ippreżentata fil-limitu ta' żmien ta' 10 ġimgħat imsemmi fl-Artikolu 5 ta' dak ir-Regolament. Ir-rabta bejn is-sensji u l-bidliet strutturali ewlenin fix-xejriet tal-kummerċ dinji minħabba l-globalizzazzjoni jew il-kriżi finanzjarja u ekonomika globali 3. Biex tistabbilixxi r-rabta bejn is-sensji u l-kriżi finanzjarja u ekonomika globali, Spanja ssostni li s-settur tal-prodotti tal-metall huwa fornitur prinċipali ta’ riżorsi għal firxa wiesgħa ta’ attivitajiet ta’ manifattura, partikolarment tas-setturi tal-bini tal-bastimenti, il-kostruzzjoni u l-karozzi. Dawn kollha kienu partikolarment milquta madwar l-Unjoni Ewropea mill-kriżi ekonomika, kif rikonoxxut preċedentement mill-Kummissjoni[5] u s-servizzi tagħha[6]. Barra minn hekk, l-argumenti mressqa f’applikazzjonijiet preċedenti tal-FEG marbuta ma’ dawn is-setturi jibqgħu validi[7], b’mod partikolari dawk imressqa mill-Kummissjoni fid-9 ta' Awwissu 2012 fil-kuntest ta’ applikazzjoni oħra tal-FEG mill-Ispanjoli marbuta mal-istess settur[8]. 4. Spanja hija fost l-Istati Membri l-aktar serjament milquta mill-kriżi finanzjarja u ekonomika globali. Il-manifattura min-naħa tagħha kienet fost is-setturi l-aktar milquta u s-sitwazzjoni għadha sejra għall-agħar. L-Indiċi tal-Produzzjoni tal-Industrija tal-Manifattura (2005=100) || 2006 || 2007 || 2008 || 2009 || 2010 || 2011 UE-27 || 104,81 || 109,23 || 107,36 || 91,59 || 98,44 || 103,15 Ġermanja || 105,83 || 112,73 || 113,06 || 93,64 || 104,57 || 113,91 Franza || 101,01 || 102,62 || 99,05 || 85,34 || 89,11 || 92,42 Spanja || 105,38 || 107,56 || 98,97 || 82,52 || 83,03 || 82,16 Sors: Eurostat 5. Il-prospetti industrijali ħżiena li rriżultaw mill-kriżi finanzjarja u ekonomika globali għaldaqstant wasslu għal tnaqqis fid-domanda u fil-produzzjoni tal-metall u l-prodotti tal-metall. Fi Spanja l-produzzjoni tas-settur tal-metall b’mod ġenerali naqset b’24,6 % u l-produzzjoni tal-prodotti tal-metall bi 23,3 % fl-2009 bi tqabbil mas-sena ta’ qabel. Kif jidher hawn taħt, filwaqt li ż-żewġ oqsma ta’ attivitajiet bdew jirkupraw matul l-ewwel trimestru tal-2011, dan eventwalment rriżulta f’xejra mhux sostenibbli u l-produzzjoni taż-żewġ setturi naqset b’mod sinifikanti għal darb’oħra fit-tieni nofs tas-sena. Varjazzjoni tal-produzzjoni industrijali fi Spanja || 2009 || 2010 || Q1/2011 || Q2/2011 || Q3/2011 || Q4/2011 Metall[9] || -24,6 || 0,4 || 2,9 || -2,8 || -2,7 || -9,6 Prodotti tal-Metall[10] || -23,3 || -6,4 || 7,4 || -1,3 || -1,0 || -10,2 Sors: INE (Instituto Nacional de Estadística) u Confemetal 6. It-tnaqqis tal-produzzjoni fis-settur tal-prodotti tal-metall kellu konsegwenzi għall-impjiegi. Spanja għalhekk tilfet aktar minn 180 000 impjieg fis-settur tal-metall fl-2009 u 60 000 impjieg ieħor fl-2010, li rrappreżentaw madwar 15 % tal-impjiegi totali tas-settur. Turija tal-għadd ta' sensji u konformità mal-kriterji tal-Artikolu 2(b) 7. Spanja ressqet din l-applikazzjoni skont il-kriterji ta' intervent tal-Artikolu 2(b) tar-Regolament (KE) Nru 1927/2006, li jitlob li jkun hemm mill-anqas 500 sensja fuq perjodu ta' disa' xhur f'intrapriżi li joperaw fl-istess Diviżjoni tan-NACE Reviżjoni 2 f'reġjun wieħed jew tnejn kontigwi fil-livell tan-NUTS II fi Stat Membru. 8. L-applikazzjoni ssemmi 1 106 sensji f’423 intrapriża li joperaw fis-settur tan-NACE Reviżjoni 2 Diviżjoni 25 ("Manifattura ta’ prodotti tal-metall iffabbrikat, ħlief għal makkinarju u tagħmir")[11] fir-reġjun NUTS II ta' País Vasco (ES21) matul il-perjodu ta’ referenza ta’ disa’ xhur mit-22 ta’ Jannar 2011 sat-22 ta’ Ottubru 2011. Dawn is-sensji kollha ġew ikkalkulati skont it-tieni inċiż tat-tieni paragrafu tal-Artikolu 2 tar-Regolament (KE) Nru 1927/2006. Spjegazzjoni tan-natura mhux prevista ta' dawk is-sensji 9. L-awtoritajiet Spanjoli jisħqu li l-kriżi finanzjarja u ekonomika wasslet għall-kollass f’daqqa waħda tal-ekonomija dinjija b’impatt enormi fuq ħafna setturi. In-natura tar-riċessjoni safejn għandu x’jaqsam is-settur tal-prodotti tal-metall, bi tnaqqis drammatiku fl-ordnijiet il-ġodda minn setturi oħra milquta mir-riċessjoni ekonomika, kienet waħda mingħajr preċedent fiż-żminijiet reċenti. Bħala riżultat tal-kriżi, l-iżviluppi ekonomiċi mill-2008 ma mxewx bl-istess ritmu taż-żieda fl-impjiegi li seħħet matul is-snin ta’ qabel fl-industrija tax-xogħol tal-metall. Bejn l-2000 u l-2006, l-impjieg f’dan is-settur żdied bi 8 % (jew 300 000 impjieg)[12] filwaqt li naqas bi kważi 15 % matul il-perjodu 2009-2010. Is-sensji fis-settur tal-prodotti tal-metall ma setgħux għalhekk jitbassru jew jiġu evitati faċilment. Identifikazzjoni tal-intrapriżi li taw is-sensji u l-ħaddiema identifikati għall-għajnuna 10. L-applikazzjoni tikkonċerna 1 106 sensja f’423 intrapriża li joperaw fis-settur tan-NACE Reviżjoni 2 Diviżjoni 25 (Manifattura ta’ prodotti tal-metall iffabbrikat, ħlief għal makkinarju u tagħmir) fir-reġjun NUTS II ta' País Vasco (ES21). Il-lista sħiħa tal-intrapriżi msemmija f’din l-applikazzjoni hija mehmuża mad-Dokument ta' ħidma tal-Persunal tal-Kummissjoni li jakkumpanja din il-Proposta. Il-ħaddiema kollha li ngħataw is-sensja se tingħatalhom il-possibbiltà li jipparteċipaw fil-miżuri. Madankollu, l-awtoritajiet Spanjoli, abbażi tal-esperjenza preċedenti tagħhom fil-ġestjoni tal-każijiet tal-FEG, jikkalkulaw li madwar 500 ħaddiem se jagħżlu li jipparteċipaw fil-miżuri tal-FEG. 11. Il-ħaddiema milquta jinqasmu kif ġej: Kategorija || Għadd || Perċentwali Irġiel || 930 || 84,09 Nisa || 176 || 15,91 Ċittadini tal-UE || 1 080 || 97,65 Ċittadini mhux tal-UE || 26 || 2,35 Bejn 15-24 sena || 23 || 2,08 Bejn 25-54 sena || 746 || 67,45 Bejn 55-64 sena || 333 || 30,11 > 64 sena || 4 || 0,36 12. Dawn iċ-ċifri jinkludu 29 ħaddiem bi problema ta’ saħħa jew diżabbiltà fit-tul. 13. Fir-rigward ta' kategoriji ta’ xogħol, it-tqassim huwa kif ġej: Kategorija || Għadd || Perċentwali Maniġers || 5 || 0,45 Professjonisti || 12 || 1,08 Tekniċi u professjonisti assoċjati || 85 || 7,69 Ħaddiema ta' appoġġ klerikali || 133 || 12,03 Ħaddiema tas-sengħa u dawk involuti fi snajja’ relatati || 272 || 24,59 Operaturi tal-impjanti u tal-magni || 267 || 24,14 Ħaddiema fis-servizzi personali u ħaddiema bla sengħa || 332 || 30,02 14. Skont l-Artikolu 7 tar-Regolament (KE) Nru 1927/2006, Spanja kkonfermat li ġiet applikata u se tkompli tiġi applikata politika ta' ugwaljanza bejn in-nisa u l-irġiel kif ukoll waħda ta' nondiskriminazzjoni, matul l-istadji varji tal-implimentazzjoni tal-FEG u, b'mod partikolari, fl-aċċess għall-FEG. Deskrizzjoni tat-territorju milqut u tal-awtoritajiet u l-partijiet interessati tiegħu 15. It-territorju milqut mis-sensji hu fi ħdan ir-reġjun NUTS II ta’ País Vasco li huwa magħmul mill-provinċji ta' Álava, Guipúzcoa u Vizcaya. Dan ir-reġjun jinsab fit-tramuntana ta’ Spanja u huwa mdawwar bir-reġjuni ta' Navarra fuq il-fruntiera tal-lvant tiegħu, la Rioja fuq il-fruntiera tan-nofsinhar tiegħu u Cantabria u Castilla y León fuq il-fruntiera tal-punent tiegħu. Meta mqabbel mal-medja Spanjola, ir-reġjun ta' País Vasco huwa reġjun żgħir b’popolazzjoni numeruża: huwa jkopri 1,4 % biss (7 234 km²) tat-territorju Spanjol, iżda kien jammonta għal 4,8 % (2,2 miljuni) tal-abitanti ta' Spanja fl-2011. 16. It-tliet provinċji kollha kemm huma tar-reġjun ta’ País Vasco kienu milquta mis-sensji fis-settur tal-prodotti tal-metall, iżda fi gradi differenti; Vizcaya kien jammonta għal 57 % tal-għadd totali ta’ sensji, Guipúzcoa 30 %, u Álava 13 %. 17. Il-partijiet interessati ewlenin huma l-gvern awtonomu ta’ País Vasco (Gobierno Vasco), b’mod partikolari: il-Ministeru Reġjonali tal-Industrija, l-Innovazzjoni, it-Turiżmu u l-Kummerċ; il-Viċi Ministeru Reġjonali tal-Industrija u l-Enerġija; id-Direttorat tal-Amministrazzjoni u s-Sigurtà Industrijali; il-Ministeru Reġjonali tal-Impjieg u l-Affarijiet Soċjali; il-Viċi Ministeru Reġjonali tal-Ippjanar u l-Impjieg; u s-servizzi tal-impjiegi ta' País Vasco. Minbarra dawn il-partijiet interessati pubbliċi, huma wkoll involuti: l-FVEM (Federación Vizcaína de Empresas del Metal); l-ADEGI (Asociación de Empresarios de Gipuzkoa); u s-SEA (Sindicato Empresarial Alavés). L-impatt mistenni tas-sensji fir-rigward tal-impjiegi lokali, reġjonali jew nazzjonali 18. Skont l-Eustat (Instituto Vasco de Estadística), is-settur tal-metall kien jammonta għal EUR 10 biljuni (jew 18 %) tal-valur miżjud totali tar-reġjun País Vasco. Fih ukoll kienu impjegati madwar 162 000 ħaddiem f’Ġunju 2010, li jirrappreżentaw 16 % tat-total tal-impjiegi fir-reġjun. Fis-sottotaqsima tal-prodotti tal-metall biss kienu jaħdmu erbgħin fil-mija ta’ dawn il-ħaddiema. Għalhekk, meta l-kriżi ekonomika u finanzjarja globali laqtet b’mod negattiv is-settur tal-prodotti tal-metall, il-konsegwenzi tagħha fuq l-impjieg kienu gravi f'País Vasco. 19. F'ċifri assoluti, huwa kkalkulat li r-reġjun ta' País Vasco tilef 31 000 impjieg fis-settur industrijali mit-tielet trimestru tal-2008 'l hawn. Fit-tliet provinċji ta’ País Vasco, ir-rata tal-qgħad talanqas irduppjat bejn l-2008 u l-2011, kif jidher fid-dettall hawn taħt: Ir-rata tal-qgħad f’País Vasco || 2008 || 2009 || 2010 || 2011 Álava || 2,7 || 9,9 || 10,0 || 6,9 Guipúzcoa || 3,3 || 6,5 || 7,4 || 7,5 Vizcaya || 4,3 || 8,6 || 10,0 || 13,5 País Vasco || 3,8 || 8,1 || 9,2 || 10,6 Sors: Eustat 20. Minn dakinhar tal-applikazzjoni għall-finanzjament tal-FEG, is-sitwazzjoni ekonomika ta’ Spanja kompliet sejra għall-agħar: skont il-Eurostat, ir-rata tal-qgħad nazzjonali tagħha laħqet 25,1 % f’Lulju 2012, jiġifieri aktar mid-doppju tal-medja tal-UE-27 u kważi għaxar punti-perċentwali aktar mit-tieni l-ogħla rata ta' qgħad nazzjonali fi ħdan l-UE (il-Portugall, bi 15,7 %). Barra minn hekk, kif ġie spjegat fil-punt 16 hawn fuq, il-parti l-kbira tas-sensji marbuta ma’ din l-applikazzjoni seħħew f'Vizcaya, li tinsab fil-provinċja ta’ País Vasco bl-ogħla rata ta’ qgħad. Għal dawn ir-raġunijiet, il-prospetti ta’ impjieg tal-ħaddiema li ngħataw is-sensja mis-settur tal-prodotti tal-metall mhumiex inkoraġġanti. Pakkett ikkoordinat ta' servizzi personalizzati li jridu jiġu ffinanzjati u t-tqassim tal-kostijiet stmati tiegħu, inkluża l-komplimentarjetà mal-azzjonijiet iffinanzjati mill-Fondi Strutturali 21. Il-miżuri kollha li ġejjin jikkombinaw flimkien biex jiffurmaw pakkett ikkoordinat ta’ servizzi personalizzati li għandu l-għan li jintegra mill-ġdid fl-impjieg il-ħaddiema li ngħataw is-sensja: – Ipprospettar: Din l-attività tikkonsisti fil-ħolqien ta’ profil tal-ħaddiema li tilfu x-xogħol u l-ġbir ta’ tagħrif dwar is-settur tal-prodotti tal-metall sabiex il-pakkett tal-miżuri pprovduti jiġi adattat għall-ħaddiema li ngħataw is-sensja. Hija għandha l-għan li: tifhem il-profili u l-ħiliet imfittxija mill-intrapriżi li joperaw f’dan is-settur, tidentifika s-setturi l-oħra – marbuta jew le mal-prodotti tal-metall – li jistgħu joffru opportunitajiet ta’ xogħol għall-grupp fil-mira, u toħloq skambju bejn l-opportunitajiet ta’ xogħol. – Gwida: Dan is-servizz jikkonsisti f’firxa ta' attivitajiet li jikkontribwixxu għall-integrazzjoni mill-ġdid fl-impjieg tal-ħaddiema fil-mira, b’mod partikolari: – billi jistabbilixxu dijanjosi personalizzata tal-profil u l-ħtieġijiet individwali tal-ħaddiema fil-mira bħala appoġġ biex jerġgħu jsibu l-impjieg. Abbażi ta' din il-miżura se jkunu ddeterminati l-opportunità u l-kontenut tal-miżuri sussegwenti. – Billi l-ħaddiema fil-mira jingħataw aktar motivazzjoni u fiduċja fihom infushom (eż. bit-twaqqif tal-għanijiet tax-xogħol tagħhom, bl-iżvilupp tal-forte tagħhom u l-għoti ta’ għajnuna fejn huma nieqsa, b’eżempji ta’ attitudnijiet pożittivi lejn it-tfittxija tax-xogħol, eċċ.). – Taħriġ: Din l-attività għandha l-għan li tipprovdi l-ħaddiema fil-mira bl-abilitajiet u l-ħiliet meħtieġa biex jiksbu l-integrazzjoni tagħhom mill-ġdid fl-impjieg. Abbażi tar-riżultat tal-azzjonijiet ta’ “Ipprospettar" u "Gwida" deskritti hawn fuq, l-attivitajiet ta’ taħriġ se jkunu ta’ natura doppja: – Taħriġ għax-xogħol, għall-iżvilupp tal-ħiliet skont il-profili u l-pjanijiet tal-ħaddiema fil-mira. – Taħriġ orizzontali, għall-iżvilupp tal-abbiltajiet soċjoprofessjonali li huma komuni għat-tipi kollha ta’ okkupazzjonijiet. – Għajnuna għar-rikollokament: Din l-attività tikkonsisti fl-iggwidar tal-ħaddiema fil-mira – individwalment u/jew fi gruppi – biex itejbu l-kapaċità tagħhom li jfittxu xogħol, pereżempju permezz tat-tagħlim tat-teknika dwar it-tfittix ta’ impjieg, pariri dwar kif jinkiteb curriculum vitae u dwar kif jisfruttaw in-netwerks soċjali tagħhom. Hija tinkludi wkoll għajnuna fir-rigward tal-għarfien tat-tagħlim u l-esperjenza preċedenti. – L-intraprenditorija: Din l-attività għandha l-għan li tipprovdi informazzjoni dwar l-opportunitajiet mogħtija mill-intraprenditorija u l-impjieg indipendenti u, għal dawk il-ħaddiema fil-mira interessati, li tgħinhom jistabbilixxu negozju. – Għotja ta’ taħriġ: Il-ħaddiema kollha fil-mira li jipparteċipaw f’taħriġ se jirċievu kontribuzzjoni finanzjarja ta' EUR 250 fil-forma ta’ pagament dirett u uniku. – Għotja ta’ apprendistat: Il-ħaddiema kollha fil-mira li jipparteċipaw f’taħriġ fuq ix-xogħol se jirċievu kontribuzzjoni finanzjarja ta' EUR 250 fil-forma ta’ pagament dirett u uniku. – Appoġġ għal min għandu xi responsabbiltajiet: Dan is-servizz jikkonsisti fl-għoti ta’ appoġġ finanzjarju lill-ħaddiema fil-mira li – b’mod partikolari minħabba r-responsabbiltajiet tagħhom (pereżempju t-tfal, persuni anzjani jew b’diżabilità) – jaffaċċjaw spejjeż addizzjonali, biex jibbenefikaw minn taħriġ jew miżuri oħra. L-ammont tal-kontribuzzjoni finanzjarja mogħtija se jiġi ddeterminat abbażi tas-sitwazzjoni personali tal-benefiċjarju u f'kull każ se jkun limitat għal EUR 800. 22. In-nefqa għall-implimentazzjoni tal-FEG, li hija inkluża fl-applikazzjoni skont l-Artikolu 3 tar-Regolament (KE) Nru 1927/2006, tkopri il-ġestjoni, il-kontroll kif ukoll l-attivitajiet ta’ pubbliċità u informazzjoni marbuta mal-applikazzjoni. L-attivitajiet ta’ informazzjoni jikkonsistu b’mod partikolari fi: stqarrijiet għall-istampa u konferenzi; it-tixrid tal-informazzjoni dwar l-implimentazzjoni tal-proġett permezz ta’ żewġ websajts, newsletter, pjattaforma għat-tagħlim elettroniku, blogs u netwerks soċjali; avveniment ta’ għeluq biex jiġu ppreżentati r-riżultati miksuba. Dan il-pakkett komprensiv ta’ attivitajiet ta’ informazzjoni u pubbliċità jiġġustifika l-proporzjon xi naqra ogħla tan-nefqa għall-implimentazzjoni tal-FEG. 23. Is-servizzi personalizzati ppreżentati mill-awtoritajiet Spanjoli huma miżuri attivi għas-suq tax-xogħol fi ħdan l-azzjonijiet eliġibbli definiti permezz tal-Artikolu 3 tar-Regolament (KE) Nru 1927/2006. L-awtoritajiet Spanjoli jikkalkolaw li l-ispejjeż totali ta’ EUR 1 999 300, li EUR 1 870 000 minnhom huma nefqa għas-servizzi personalizzati u n-nefqa għall-implimentazzjoni tal-FEG hija ta' EUR 129 300 (6,47 % tal-ammont totali). Il-kontribuzzjoni totali mitluba mill-FEG hija ta' EUR 1,299,545 (65 % tal-kostijiet totali). Azzjonijiet || L-għadd ikkalkolat ta' ħaddiema fil-mira || Il-kost ikkalkolat għal kull ħaddiem fil-mira (EUR) || Il-kostijiet totali (il-FEG u l-kofinanzjament nazzjonali) (EUR) Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) Ipprospettar (Prospección) || 500 || 534,00 || 267 000 Gwida (Servicio de orientaciíon) || 500 || 436,00 || 218 000 Taħriġ (Formación) || 500 || 1 914,00 || 957 000 Għajnuna għar-rikollokament (Inserción) || 250 || 310,00 || 77 500 Intraprenditorija (Emprendimiento) || 300 || 168,33 || 50 500 Għotja ta’ taħriġ (Beca de formación) || 500 || 250,00 || 125 000 Għotja ta’ apprendistat (beca de prácticas) || 300 || 250,00 || 75 000 Appoġġ ta’ konċiljazzjoni (Servicio de conciliacíon) || 125 || 800,00 || 100 000 Subtotal tas-servizzi personalizzati || || 1 870 000 In-nefqa għall-implimentazzjoni tal-FEG (it-tielet paragrafu tal-Artikolu 3 tar-Regolament (KE) Nru 1927/2006) Ġestjoni || || 46 950 Kontroll || || 15 000 Informazzjoni u pubbliċità || || 67 350 Subtotal tan-nefqa għall-implimentazzjoni tal-FEG || || 129 300 Total ikkalkolat tal-ispejjeż || || 1 999 300 Kontribuzzjoni tal-FEG (65 % tal-ispejjeż totali) || || 1 299 545 24. Spanja tikkonferma li l-miżuri deskritti hawn fuq huma komplementari mal-azzjonijiet iffinanzjati mill-Fondi Strutturali, pereżempju l-pjan F.I.P. (Plan de Formación e inserción Profesional) u l-pjan F.P.O. (Plan de formación Profesional Ocupacional) li huma kofinanzjati mill-Fond Soċjali Ewropew (FSE). Iż-żewġ pjanijiet jimmiraw li jtejbu, iżidu u jaġġornaw il-kwalifiki u huma mmirati għal madwar 10 % tal-ħaddiema eliġibbli għall-għajnuna tal-FEG qabel tressqet l-applikazzjoni lill-Kummissjoni. L-awtoritajiet Spanjoli kkonfermaw li hemm miżuri fis-seħħ biex jipprevjenu finanzjament doppju. Id-data/i meta nbdew jew meta huwa maħsub li jinbdew is-servizzi personalizzati għall-ħaddiema milquta 25. Spanja bdiet is-servizzi personalizzati għall-ħaddiema milquta inklużi fil-pakkett koordinat propost lill-FEG għall-kofinanzjament, fid-19 ta' Marzu 2012. Din id-data, għalhekk, tirrappreżenta l-bidu tal-perjodu ta' eliġibbiltà għal kwalunkwe għajnuna li tista' tingħata mill-FEG. Il-proċeduri għall-konsultazzjoni mal-imsieħba soċjali 26. Bosta kuntatti u laqgħat bejn il-gvern awtonomu ta’ País Vasco (b’mod partikolari l-Ministeru Reġjonali tal-Industrija, l-Innovazzjoni, it-Turiżmu u l-Kummerċ u l-Ministeru Reġjonali tal-Impjiegi u l-Affarijiet Soċjali) u l-assoċjazzjonijiet li jirrappreżentaw lil dawk li jipprovdu l-impjieg li joperaw fis-settur tal-prodotti tal-metall. Dawk l-assoċjazzjonijiet kienu l-FVEM (Federación Vizcaína de Empresas del Metal); l-ADEGI (Asociación de Empresarios de Gipuzkoa); u s-SEA (Sindicato Empresarial Alavés). Il-konsultazzjoni kellha x’taqsam mat-tressiq ta’ applikazzjoni tal-FEG u s-servizzi personalizzati li jridu jiġu pprovduti lill-ħaddiema li ngħataw is-sensja. 27. Barra minn hekk, il-gvern reġjonali, l-assoċjazzjonijiet intraprenditorjali u l-imsieħba soċjali ffurmaw kumitat responsabbli għall-koordinazzjoni, il-ġestjoni u l-implimentazzjoni tal-proġett. L-aktar trejdjunjins rappreżentattivi ta’ País Vasco se jkunu informati dwar il-progress li sar matul l-implimentazzjoni tal-proġett permezz tas-servizzi tal-impjieg reġjonali u l-bord tagħhom. 28. L-awtoritajiet Spanjoli kkonfermaw li kien hemm konformità mar-rekwiżiti stabbiliti fil-leġiżlazzjoni nazzjonali u dawk tal-UE dwar is-sensji kollettivi. Informazzjoni dwar azzjonijiet li huma obbligatorji skont il-liġi nazzjonali jew skont il-ftehimiet kollettivi 29. Fir-rigward tal-kriterji li jinsabu fl-Artikolu 6 tar-Regolament (KE) Nru 1927/2006, l-awtoritajiet Spanjoli fl-applikazzjoni tagħhom: · ikkonfermaw li l-kontribuzzjoni finanzjarja mill-FEG ma tiħux post il-miżuri li huma r-responsabilità tal-kumpaniji skont il-liġi nazzjonali jew il-ftehimiet kollettivi; · urew li l-azzjonijiet jipprovdu appoġġ lil ħaddiema individwali u ma għandhomx jintużaw għar-ristrutturar ta' kumpaniji jew setturi; · ikkonfermaw li l-azzjonijiet eliġibbli msemmija hawn fuq ma jirċevux għajnuna minn strumenti finanzjarji oħra tal-UE. Sistemi ta' ġestjoni u ta' kontroll 30. Spanja nnotifikat lill-Kummissjoni li l-kontribuzzjoni finanzjarja se tkun ġestita u kkontrollata mill-istess entitajiet li jiġġestixxu u jikkontrollaw l-FSE. Għalhekk l-awtorità ta’ ġestjoni u kontroll responsabbli għall-FEG huwa d-Direttorat għall-Attivazzjoni tax-Xogħol (Dirección de Activación Laboral) fi ħdan is-servizzi tal-impjieg ta’ País Vasco (Servicio Vasco de Empleo), li huwa wkoll inkarigat mill-ġestjoni tal-programm operattiv tal-FSE għal País Vasco. Finanzjament 31. Fuq il-bażi tal-applikazzjoni minn Spanja, il-kontribuzzjoni proposta mill-FEG għall-pakkett ikkoordinat ta' servizzi personalizzati (inkluża n-nefqa biex jiġi implimentat l-FEG) hija ta' EUR 1 299 545, li jirrappreżenta 65 % tal-ispiża totali. L-allokazzjoni proposta mill-Kummissjoni minn dan il-Fond hija bbażata fuq it-tagħrif li ngħata minn Spanja. 32. Filwaqt li tqis l-ammont massimu possibbli ta' kontribuzzjoni finanzjarja mill-FEG skont l-Artikolu 10(1) tar-Regolament (KE) Nru 1927/2006, kif ukoll il-kamp ta' applikazzjoni tal-allokazzjoni mill-ġdid ta' approprjazzjonijiet, il-Kummissjoni tipproponi li timmobilizza l-FEG għall-ammont totali msemmi hawn fuq, li għandu jiġi allokat skont l-intestatura 1a tal-qafas finanzjarju. 33. L-ammont propost ta' kontribuzzjoni finanzjarja jippermetti li aktar minn 25 % tal-ammont annwali massimu allokat għall-FEG jibqa' disponibbli biex ikun allokat matul l-aħħar erba' xhur tas-sena, kif stipulat fl-Artikolu 12(6) tar-Regolament (KE) Nru 1927/2006. 34. Permezz tal-preżentazzjoni ta' din il-proposta sabiex timmobilizza l-FEG, il-Kummissjoni qed tibda l-proċedura ssemplifikata ta' trijalogu, kif mitlub mill-Punt 28 tal-Ftehim Interistituzzjonali tas-17 ta' Mejju 2006, sabiex tiżgura l-qbil taż-żewġ fergħat tal-awtorità baġitarja dwar il-ħtieġa li jintuża l-FEG u l-ammont meħtieġ. Il-Kummissjoni tistieden lill-ewwel waħda miż-żewġ fergħat tal-awtorità baġitarja biex taqbel mal-abbozz tal-proposta għall-mobilizzazzjoni biex, fuq livell politiku xieraq, tgħarraf lill-fergħa l-oħra u lill-Kummissjoni bl-intenzjonijiet tagħha. F'każ ta' nuqqas ta' qbil minn xi waħda miż-żewġ fergħat tal-awtorità baġitarja, għandha tissejjaħ laqgħa formali ta' trijalogu. 35. B'mod separat, il-Kummissjoni tippreżenta talba ta' trasferiment sabiex fil-baġit għall-2012 iddaħħal approprjazzjonijiet speċifiċi ta’ impenn, kif mitlub fil-Punt 28 tal-Ftehim Interistituzzjonali tas-17 ta' Mejju 2006. Sors tal-approprjazzjonijiet ta' pagamenti 36. L-ammont ta’ approprjazzjonijiet ta’ pagamenti inizjalment imdaħħla fil-linja baġitarja 04 05 01 fl-2012 se jintefaq kollu wara l-adozzjoni miż-żewġ fergħat tal-awtorità baġitarja tal-proposti mibgħuta s'issa għall-mobilizzazzjoni tal-FEG u għalhekk mhux biżżejjed biex ikopri l-ammont meħtieġ għall-applikazzjoni preżenti. Se jintalab tisħiħ tal-approprjazzjonijiet ta’ pagamenti tal-linja baġitarja FEG jew permezz ta’ trasferiment, f’każ li jista’ jiġi identifikat sors disponibbli ta’ approprjazzjonijiet, jew ta’ baġit li jemenda. Approprjazzjonijiet minn din il-linja baġitarja se jintużaw biex ikopru l-ammont ta' EUR 1 299 545 meħtieġa għal din l-applikazzjoni. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta’ Aġġustament għall-Globalizzazzjoni f’konformità mal-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (applikazzjoni FEG/2011/018 ES/ País Vasco Productos metálicos minn Spanja) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba[13], u b'mod partikolari l-punt 28 tiegħu, Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[14], u b'mod partikolari l-Artikolu 12(3) tiegħu, Wara li kkunsidraw il-proposta li saret mill-Kummissjoni Ewropea[15], Billi: (1) Il-Fond Ewropew ta’ Aġġustament għall-Globalizzazzjoni (FEG) twaqqaf biex jipprovdi appoġġ addizzjonali għall-ħaddiema li ngħataw is-sensja minħabba bidliet strutturali kbar fl-andament tal-kummerċ dinji minħabba l-globalizzazzjoni u sabiex jgħinhom fir-riintegrazzjoni tagħhom fis-suq tax-xogħol. (2) Il-kamp ta' applikazzjoni tal-FEG twessa’ għall-applikazzjonijiet ippreżentati mill-1 ta’ Mejju 2009 sat-30 ta' Diċembru 2011 biex jinkludi appoġġ għall-ħaddiema li jingħataw is-sensja bħala riżultat dirett tal-kriżi finanzjarja u ekonomika globali. (3) Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEG fil-limitu massimu annwali ta’ EUR 500 miljun. (4) Spanja ressqet applikazzjoni biex timmobilizza l-FEG, fir-rigward tas-sensji f'423 intrapriża li joperaw fid-Diviżjoni 25 tan-NACE Reviżjoni 2 ("Manifattura ta’ prodotti tal-metall iffabbrikat, ħlief għal makkinarju u tagħmir") fir-reġjun NUTS II ta’ País Vasco (ES21), fit-28 ta' Diċembru 2011 u ssupplimentatha b'tagħrif addizzjonali sal-5 ta' Settembru 2012. Din l-applikazzjoni hija konformi mar-rekwiżiti għad-determinazzjoni tal-kontribuzzjonijiet finanzjarji kif stipulat fl-Artikolu 10 tar-Regolament (KE) Nru 1927/2006. Il-Kummissjoni, għalhekk, ressqet proposta biex timmobilizza l-ammont ta' EUR 1 299 545. (5) L-FEG għandu, għalhekk, jiġi mmobilizzat sabiex jipprovdi kontribuzzjoni finanzjarja għall-applikazzjoni mressqa minn Spanja. ADOTTAW DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja 2012, il-Fond Ewropew ta' Aġġustament għall-Globalizzazzjoni (FEG) għandu jiġi mobilizzat biex jipprovdi s-somma ta' EUR 1 299 545 f'approprjazzjonijiet ta' impenn u ta' pagamenti. Artikolu 2 Din id-Deċiżjoni għandha tiġi ippubblikata f’Il-Ġurnal Uffiċjali tal-Unjoni Ewropea. Magħmul fi Brussell, Għall-Parlament Ewropew, Għall-Kunsill, Il-President Il-President [1] ĠU C 139, 14.6.2006, p. 1. [2] ĠU L 406, 30.12.2006, p. 1. [3] Ir-Regolament (KE) Nru 1893/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-klassifikazzjoni tal-istatistika ta' attivitajiet ekonomiċi tan-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti Regolamenti tal-KE dwar setturi speċifiċi tal-istatistika (ĠU L 393, 30.12.2006, p. 1). [4] B'konformità mat-tielet paragrafu tal-Artikolu 3 tar-Regolament (KE) Nru 1927/2006. [5] COM (2009) 104 finali tal-25.2.2009, "Komunikazzjoni mill-Kummissjoni dwar "Reazzjoni għall-kriżi fl-industrija awtomobilistika Ewropea "". [6] Eurostat – Statistics in focus 61/2011 on Industry, trade and services, "EU-27 Construction activity falls by 16 % from its pre-crisis high by the second quarter of 2011", http://epp.eurostat.ec.europa.eu/cache/ITY_OFFPUB/KS-SF-11-061/EN/KS-SF-11-061-EN.PDF [7] Għall-industrija tal-bini tal-bastimenti, ara: EGF/2010/006 PL/H. Cegielski-Poznan, EGF/2010/025 DK/Odense Steel Shipyard u EGF/2011/008 DK/Odense Steel Shipyard. Għas-settur tal-kostruzzjoni, ara: EGF/2011/006 ES/Comunidad Valenciana Construction, EGF/2011/009 NL/Gelderland Construction 41, EGF/2011/012 NL/Noord Brabant-Zuid Holland u EGF/2011/017 ES/Aragón Construction. Għas-settur tal-karozzi, ara: EGF/2009/019 FR/Renault, EGF/2010/002 ES/Cataluña Automotive u 2011/003 DE/Arnsberg and Düsseldorf Automotive. [8] COM (2012) 451 finali 9.8.2012, marbuta ma’ EGF/2011/019 ES/Galicia Metal. [9] Il-produzzjoni mkejla abbażi tal-indikatur ta' produzzjoni tal-metall (jew IPIMET - Indicador de Producción del Metal) ikkalkulata mill-Konfederazzjoni Spanjola tas-settur tal-metall (Confemetal). [10] Definiti bħala NACE Reviżjoni 2 Diviżjoni 25 ("Manifattura ta’ prodotti tal-metall iffabbrikat, ħlief għal makkinarju u tagħmir"). [11] Ir-Regolament (KE) Nru 1893/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-klassifikazzjoni tal-istatistika ta' attivitajiet ekonomiċi tan-NACE Reviżjoni 2 u li jemenda r-Regolament tal-Kunsill (KEE) Nru 3037/90 kif ukoll ċerti Regolamenti tal-KE dwar setturi speċifiċi tal-istatistika (ĠU L 393, 30.12.2006, p. 1). [12] Il-pubblikazzjoni "Spotlight on Europe's "invisible sector" – The metalworking and metal articles industries", Il-Kummissjoni Ewropea, DĠ Intrapriża u Industrija. [13] ĠU C 139, 14.6.2006, p. 1. [14] ĠU L 406, 30.12.2006, p. 1. [15] ĠU C […], […], p. […].